**Správa o výchovno- vzdelávacej činnosti za školský rok 2021/22**

**Názov organizácie:** Materská škola

**Sídlo organizácie:** Kaštieľna 247, 049 21 Betliar

**Kontakt:** 058/ 798 31 45 msbetliar@gmail.com

**Riaditeľka:** Mgr. Janka Molčíková

**Rada školy :** Ing. Eva Sklenárová – predseda rady školy

 Ing. Zuzana Lukáčová

 Bc. Petra Plačková

 Eva Gécziová

 Alena Oprondeková

**Zriaďovateľ :**

Obec Betliar

Šafárikova 67, 049 21 Betliar

058/798 31 14 obecbetliar@hotmail.com

**Činnosť rady školy**

Rada školy v školskom roku 2021/22 zasadala 3krát. Hneď v septembri prebehli doplňujúce voľby člena RŠ za rodičov, keďže jednému z členov sa skončilo funkčné obdobie, nakoľko jeho dieťa skončilo dochádzku do MŠ. Na prvom stretnutí sa zvolil nový predseda RŠ Ing. Eva Sklenárová. Riaditeľka školy pravidelne RŠ informovala o stave budovy o nadchádzajúcich i zrealizovaných aktivitách. Členovia RŠ pomáhali pri príprave aktivít pre deti a tiež iniciovali a realizovali finančnú zbierku. V tomto školskom roku sa skončilo členstvo ďalšiemu členovi RŠ za rodičov.

**Počet detí :** 21

**Počet zamestnancov**

Počet pedagogických zamestnancov : 2 – pedagogickí zamestnanci s 1. atestáciou

Počet nepedagogických zamestnancov : 1

**Aktivity a prezentácia školy na verejnosti**

Výchovno- vzdelávacia činnosť prebiehala podľa Štátneho a Školského vzdelávacieho programu. Každodennú činnosť sme spestrovali aj atraktívnym programom mimo výchovno-vzdelávacích cieľov. Často sme chodili aj na dlhšie vychádzky do neďalekého parku a v obci, kde deti spoznávali rôzne zákutia obce, ktorú niektoré deti aj napriek tomu, že tu žijú nepoznajú.

Hneď v jeseni sme na dvore usporiadali Šarkaniádu, kde sme deti zábavnou formou viedli k zdravému pohybu a spoznávaniu prírodných reálií. Vyzdobovali sme tekvice, ktoré deti podonášali zo svojich záhrad. Rodičia nám pomohli s jesennou kvetinovou výzdobou a tiež sme dostali stromčeky a kríky a kvety, ktoré sme vysadili na školskom dvore.

V decembri sme privítali Mikuláša. O balíčky sa postarali rodičia a obecný úrad. Vianoce sme oslávili v úzkom kruhu bez rodičov, nakoľko boli v platnosti opatrenia súvisiace s covidovou pandémiou. V zime sme usporiadali Karneval so strašiakom Rudom – táto akcia mala veľký úspech a deti sa veľmi tešili a spokojní boli aj rodičia, ktorí záznam mohli vidieť na našej fb stránke Materská škola Betliar.

Na jar sme navštívili knižnicu a tiež sme sa zúčastnili akcie Noc s Andersenom, na ktorú deti dodnes spomínajú, vždy keď ideme okolo kultúrneho domu spomenú ten deň kedy spali v knižnici a zasadili rozprávkový strom. V rámci mesiaca knihy sme rozbehli aktivitu Putovná knižka, kde obľúbená knižka zo školskej knižnice putovala z rodiny do rodiny a deti si ju čítali doma pred spaním s rodičmi. Zážitky z čítania nakreslili na obrázok a čítanie zaznačili do čitateľského hada.

Jar sme využili na skrášľovanie školského dvora, kde sme v rámci nášho interného projektu Škôlka v ružovej záhrade vysadili v predzáhradke ruže, každé dieťa svoju o ktoré sa potom starali a polievali ich. Sadenice ruží sa zakúpili z rodičovského fondu. Takto sme si pripomenuli Deň Zeme.

V máji sa uskutočnilo vystúpenie ku Dňu matiek v kultúrnom dome. Navštívilo nás sférické kino s animovaným filmom o oceáne.

Jún sme začali oslavou Dňa detí na ihrisku. Deň bol nabitý zábavno športovými aktivitami a darčekmi pre deti. O chutný obed v prírode sa postarali rodičia. V tomto mesiaci nás navštívila aj firma Legáreň ponúkla deťom zábavno náučné dopoludnie s aktivitami s legom. Rozlúčka predškolákov prebehla v MŠ. Do školy tento rok odišli 3 deti, 2 deti majú pokračovanie povinného predprimárneho vzdelávania. Školský rok sme ukončili výletom detí a rodičov do ZOO v Košiciach. Letná prevádzka prebiehala do 15. 7.

Aj napriek tomu, že tento školský rok bol poznačený pandémiou sa nám podarilo zabezpečiť prevádzku MŠ v plnom režime. Nepostihlo nás zatváranie kvôli covidu ani kvôli iným chorobám, hoci chorobnosť bola miestami značne vysoká.

Podarilo sa založiť účet materskej školy na sociálnych sieťach, kde pravidelne rodičov a verejnosť informujeme o činnosti v materskej škole.

**Materiálno- technické podmienky materskej školy**

V školskom roku 2021/22 sa podarilo uskutočniť niekoľko veľmi významných opráv a zmien v priestoroch MŠ. Veľa vecí sa podarilo vyriešiť vďaka zriaďovateľovi Obecnému úradu, pánovi starostovi, pracovníkom sociálneho podniku ale aj niektorým poslancom, ktorí nám boli a dúfam že aj v budúcnosti budú nápomocní.

Hneď na jeseň sa dokončil altánok a strieška pred vchodom – v lete sa dorobil odkvap. Zo štátnej dotácie za predškolákov sa podarilo zakúpiť rôzne učebné pomôcky, obnoviť hračky zakúpiť nové stoly a stoličky v jedálni. Zakúpil sa nový počítač – pracovný nástroj riaditeľky. Pracovníci sociálneho podniku vyrobili radiátorové kryty, kvetináče, vyvýšený záhon, obklad starej pece, ktorá špatila interiér. Zakúpil sa bojler na ohrev teplej vody v detskej umyvárni. Počas vianočných prázdnin sa nanovo položila dlažba v umyvárni. Opravu realizovali p. Kamody a p. Lux. V zime skupina rodičov a poslancov zastupiteľstva iniciovala finančnú zbierku, ktorá bola veľmi úspešná. Do zbierky prispeli rodičia, obyvatelia obce i podnikatelia. Podarilo sa vyzbierať hotovosť za ktorú sa vymenila podlaha v jedálni, zrealizovala oprava stien a maľovanie sokla v tejto miestnosti. Práce vykonali pracovníci sociálneho podniku a p. Lux. Sponzorsky sa tiež podarilo vymeniť dve okná v jedálni, kde značne unikalo teplo. Staré okná ostali už len na kuchynke a v kancelárii a malé okienka na sociálnych zariadeniach, čo by bolo potrebné v najbližšej budúcnosti vyriešiť nakoľko je tam veľký ten únik tepla. V lete prebehla rekonštrukcia kúrenia, vymenil sa nový kotol a niektoré radiátory. Vymaľovali sa najväčšie miestnosti materskej školy, maľovalo sa svojpomocne – ochotní rodičia Bojkovci, Čabajovci, Petra Plačková. Na upratovanie bola zorganizovaná brigáda, zúčastnili sa jej tí istí rodičia ako na maľovaní, pridala sa p. Ing. Kúkelová a všetky tri zamestnankyne MŠ. Farby a materiál na maľovanie zabezpečil obecný úrad.

Dostali sme sponzorský dar od firmy Essity z Gem. Hôrky – hygienické potreby, ktoré nám vystačili na celý školský rok.

Zvyšné financie zo zbierky, plánujeme využiť na zakúpenie nových hracích prvkov na školský dvor.

Teší nás záujem o materskú školu nie len na sociálnych sieťach. Zaznamenali sme zvýšený záujem aj počas zápisu na nasledujúci školský rok, ktorý prebehol v mesiaci máj.

Zaevidovali sme 12 žiadostí o prijatie dieťaťa do materskej školy, z toho 8 z obce Betliar. Prijať bolo možné len 5 detí. Keďže traja záujemcovia uprednostnili MŠ v Rožňave, mohli sme uspokojiť všetkých záujemcov z Betliara, neprijaté deti mali trvalý pobyt mimo obce Betliar (3 Rožňava, 1 Nadabula).

V školskom roku 2022/23 je kapacita MŠ plne obsadená – zapísaných je 22 detí.

V Betliari 30.8.2022

 Mgr. Janka Molčíková

 riaditeľka MŠ Betliar